钦定古今图书集成/历象汇编/庶征典/第061卷 > 《观象玩占》 > 《旋风占》
## 钦定古今图书集成/历象汇编/庶征典/第061卷 > 《观象玩占》 > 《旋风占》

飘风、回风、扶摇、羊角、焚轮，皆其类也。自下而上值于
天，亦有自上而下者，通谓“旋风。”

《旋风》所占，大抵应速事小。静而宫室之中，动而行道之际，大者在军旅之间，今各以类相从。

旋风卒起宫宅之内，或从外入，扬人衣物，发人屋宇，
皆为有卒暴事。若从岁月日时德合上来，或止于德
合之方，或日辰值德合之时，王相有气，则有吉事。若
从岁月日时刑冲墓杀上来，或止刑冲墓杀之方，或
值贪狼阴贼奸邪，日时方皆为凶。又曰：“以六情清和
为吉，王相有气亦吉，囚死凶。”

凡宫宅之内，西堂为父，东堂为母，边为长子，房为妇
女，庭为众，墙壁为少子，井臼为婢仆，门为宾客。回风
暴起或外入，皆以德刑，言其所主之人吉凶。一曰“西
堂为父，北堂为母，东堂为子，南堂为孙。”

凡宫宅中庭为大众，庭户为四邻，垣墙为小口，井灶
为妇人，碓硙为婢仆，仓厩为役隶，客堂为外人，门为
宾客，庭为诸公客。有风起止其地，时加奸邪阴贼，或
从奸邪阴贼上来，或从此起而止于奸邪阴贼之地，
各防其人有谋。若风起寒惨，带刑杀克害而来，有所
触损者，各言其人有灾。

凡宫宅中同坐，非止一人，或十馀人同行，而有旋风
相冲，未知在谁，当以风发之时及日辰推之。风从宫
来，即宫姓者当之。若同音者非一人，又以长幼别之。
孟为长年，寅申己亥主之；仲为中年，子午卯酉主之；
季为少年，辰戌丑未主之。若长幼又同者非一人，则
以休王别之。日辰王相，事在尊长贵人；休废囚死，则
在卑幼贱人。又阳日取男，阴日取女，阳左阴右。若又
同，则取衣服之色：“宫黄，征赤，羽黑，商白，角青。”或取其
所执之物以决之，即知其事在谁。若飘风起而止前
者，以时音占之，后来逐人而过去者，以日音期之。假
令今日音得角期九日。馀可类推。

宫日旋风起宅中，为𩰚讼，为囚系，为县官事连引，若
起道路，从内向外或冲上者吉。

征日“忧火。”

羽日忧财物。

商日，“有人持酒肉来，不出三日。”

《角》日忧疾病。

《回风》暴风卒起，宫宅诸商，日时加宽，大风从角上来，
止于囚死休废，为宾客作奸风，门外入门而止，于商
时亦然，加奸邪不觉公正。〈以下原本阙〉

《商》：日时加申，风从未上来，回入中门至堂边，为长子
作盗入井，为妇女作奸，欲共仇人杀夫。

商日：日辰胜时下，风从纯商来，为怪害人。

商日：“风纯角入宅，为恶鬼入宅害人；日辰主为县官；
从王乡来，为家长；相乡来，为子孙；休废乡来，为宾客；
囚死乡来，为下贱；贪狼来，为盗贼；奸邪来，为淫妇；小
人；公正来，为仇人。馀各以类推之。”

阴贼之日，时加申子，风从奸邪来，止阴贼妇女，作奸
欺夫。

辛丑日，时加午，风入宫宅中从午上来，后三日有酒食。

凡旋风入宫中，一日再三，名曰“大伤。”戒不出一年兵
起。

凡宫宇厅院苑囿之中，有《旋风》分明依道，不急不恶，
清明和畅，渐向前来，多有贤人君子至，或为使者召
命喜庆之事。

旋风起坐席，君子失官，小人失财。入室飘衣物，有火
灾，财物忧。

凡旋风从帝旺方来，入人家，止诏狱方，为有赦事。
凡旋风从岁月日时德上来，皆为有酒食喜庆事。假
令年在木乡，有木器物；从北方来；在火乡有铜瓦物；
从东方来；在土乡有田宅物；从南方来；在金乡有钱
物；从四季方来；在水乡有酒肉六畜物；从西方来。四
孟之日，从四孟之上来，上官长吏有赐与；四仲之日，
从四仲上来，次官长吏有赐与。从四季上来，下官长
吏有赐与。若《音商》，得商时或商日辰，乂加有金银铜
锡之物，得征时或征日辰，又加有文书采色之物，得
羽时或羽日辰，又加有酒。若水物，得角时或角日辰，
又加有木石谷粟缯布衣服之物，得宫时或宫日辰，
又加有土瓦陶器脯肉皮革之物，王相其物，良，休废
囚死，则滥恶。

凡旋风从岁月日时墓上来，行者急走，坐者急起避
之。

凡旋风从人本命墓上来而值之，为疾病。假令时加
角，为从高坠下，若灾足，竹木所伤；时加征，为火烧灾；
若见血；时加宫，为疮肿；时加商，为金刃所伤；时加羽，
为没溺压死。

凡旋风从岁刑上来，为县官召；月刑上来，为尉部乡
亭；召日刑上来，戒争讼；时刑上，有卒急公事，皆凶。
凡诸阴贼日，有飘风从四季上来，时加四季，或鸟飞
从四季方来。鬼风也，必有搜捕之事。欲知捕何人，视
时加丑戌为捕敌，又曰为怨仇。辰未为捕盗，以日时
支干休旺期之。

凡行道之次，忽暴风旋风，当以行年决之。若风来欲
突人，从廉贞公正宽大上来，与人本命相生，则为欢
喜酒食相迎。从奸邪阴贼贪狼上来，与人本命相妨，
有侵谋相害。若逢寒冥，又加刑杀，大祸即至。

凡旋风起东方，两旁夹道，随人行者，重吉。

凡行道见旋风正南来，有酒食。若时加巳酉，皆为大
吉。又曰：“行道见旋风从西方来，必有酒食。”

凡风从面来逆冲者，勿前，防伏匿相谋，以时下《五音》
占之。

凡旋风急从后逐人者，亦以其日支干纳音时加刑
德、五音六情占之。又以清和为吉，寒浊为凶。

凡旋风旁起前行，或横冲而过，皆凶。用日辰刑克占
之。

凡行道，有回风四面覆人，宜避之。

宫日：行道遇回风灾人，戒田宅，忧移徙，有争讼，道上
遇之，宜为客冲外则吉。

征日戒告讼文书，凶。若有失金钱事。

《羽》日入舟，行水防溺。若失财物，有聚众事。

商日戒争财，若入山坠下坡。又曰“防𩰚伤。”
《角》日有疾病，从角地来，为死丧哭泣。